Sentrale ligging, talle opsies | Netwerk24
Hierdie goed onderhoude en stylvol opgegradeerde eiendom het 'n baie sentrale adres in Kleinestraat, 'n stil doodloopstraat op die grens van Waterkloof en New Muckleneuk en binne 300 m stapafstand van die Laerskool Anton van Wouw. Verder is die Universiteit van Pretoria, Affies, Groenkloof, die ZA-hospitaal en verskeie N1-wisselaars alles binne vyf tot agt minute se maklike ryafstand van hier af! Die Gautrein en ander busstasies is boonop binne drie tot vyf minute se stapafstand van hierdie eiendom af.
Hierdie huis in New Muckleneuk kan vir verskeie doeleindes gebruik word.
Dit is ideaal vir 'n familiewoning, maar ook perfek vir woon en werk/kantoor met die bestaande uitleg waar die hoofhuis met gemak in twee aparte en selfonderhoudende dele verdeel kan word. 'n Mens maak net bloot 'n middeldeur toe.
Vir suiwer gebruik as 'n gesellige familiewoning wat pragtige houtvloere het, bestaan die huis uit 'n oopplan­sitkamer plus eetkamer gerieflik naby die gemoderniseerde kombuis, wat met granietwerkoppervlakke en sowel gas- as elektriese toebehore toegerus is.
Daar is ook 'n instapspens en aparte area vir jou wasmasjien en ander toebehore.
Die huis het vier slaapkamers met ingeboude kaste en twee stylvol opgegradeerde badkamers. Die oopplangesinskamer het ook 'n granietafgewerkte kombuisie – ideaal vir lekker onthaal en uitleef na die buite kuier- en braaiarea by die swembad.
As groot bonus is daar 'n private, ruim en volledig toegeruste tuin-ateljee met groot kuierarea, mooi kombuis en badkamer (met 'n stort) plus sy eie onthaalarea buite.
Daar is skadunetafdakke vir vier voertuie en die algehele veiligheid is baie goed, terwyl die hele eiendom ommuur is.
Die lekker ruim kombuis.
As 'n bly-en-werk/kantoor-eiendom is dit uiters goed geleë en omring deur spesifiek talle mediese, finansiële en regsverwante kantoorhuise.
Die bestaande geboue kan ook prakties en maklik in twee of drie komponente sonder enige koste verdeel word, wat dit een van die veelsydigste en koste-effektiewe eiendomme met 'n uiters gesogte adres en ligging maak.
Daar is volop veilige addisionele parkering op die terrein.
Die eiendom is weens sy uiters sentrale ligging ook binne stapafstand van die Brooklyn-winkelsentrum, en is verder ideaal vir 'n koop-om-te-verhuur-eiendom en kan byvoorbeeld drie jong egpare heeltemal privaat, elk met hul eie fasiliteite, met gemak huisves.